Waqt li tkompli bl-impenn tagħha li tgħin lir-refuġjati Sirjani fit-Turkija, il-Kummissjoni Ewropea llum qed timmobilizza fondi addizzjonali għall-Faċilità għar-Refuġjati li sa issa tat l-aċċess għall-edukazzjoni lil 500 000 tifel u tifla u qiegħda tappoġġa 1.2 miljun refuġjat bi trasferimenti ta' flus fix-xahar. Id-Deċiżjoni tal-lum tistabbilixxi l-qafas legali għat-tieni parti ta' EUR 3 biljun, kif previst fid-Dikjarazzjoni UE-Turkija, li jimmobilizza EUR 1 biljun mill-baġit tal-UE. L-ewwel porzjon għall-Faċilità stabbilit fl-2016 kien magħmul minn EUR 1 biljun mill-baġit tal-UE u EUR 2 biljun minn kontribuzzjonijiet tal-Istati Membri. Il-Kummissjoni tipproponi li tkompli dan l-arranġament, biex b'hekk ix-xogħol ta' suċċess u effettiv tal-Faċilità għal proġetti li huwa ta' benefiċċju għar-refuġjati fit-Turkija jkun jista' jkompli. Johannes Hahn, il-Kummissarju għall-Politika Ewropea tal-Viċinat u n-Negozjati għat-Tkabbir, qal: “Illum il-Kummissjoni tieħu l-ewwel pass fil-mobilizzazzjoni ta' appoġġ addizzjonali taħt il-Faċilità għar-Refuġjati Sirjani fit-Turkija. Il-pubblikazzjoni tat-tieni rapport annwali tenfasizza b'mod ċar ir-riżultati pożittivi miksuba s'issa u kemm hija vitali u effettiva l-Faċilità, biex tappoġġa lir-refuġjati l-aktar vulnerabbli u lill-komunitajiet ospitanti tagħhom fit-Turkija, biex tnaqqas il-pressjonijiet migratorji. Nappella lill-Istati Membri biex iwettqu l-impenji li ħadu biex jimmobilizzaw ammont addizzjonali ta' EUR 3 biljun, li jippermettilna li nkomplu bl-assistenza indispensabbli tagħna.” Christos Stylianides il-Kummissarju għall-Għajnuna Umanitarja u l-Ġestjoni tal-Kriżijiet, qal: “Mill-għajnuna biex it-tfal jattendu l-iskola għall-għoti ta' servizzi essenzjali lill-familji vulnerabbli, l-għajnuna umanitarja tal-UE għar-refuġjati fit-Turkija wasslet għal riżultati tanġibbli. L-akbar programm ta' assistenza fi flus li qatt kellna wassal biex1.2 miljun refuġjat ibbenefikaw mill-appoġġ umanitarju tal-UE, Il-finanzjament il-ġdid se jippermettilna nkomplu naħdmu mat-Turkija u ma' organiżżazzjonijiet umanitarji biex nassistu lir-refuġjati vulnerabbli u lill-komuninatijiet ospitanti.” L-Unjoni Ewropea diġà ssodisfat l-impenn tagħha li tilħaq EUR 3 biljun għall-2016 u l-2017 permezz tal-Faċilità għar-Refuġjati tagħha fit-Turkija, bl-ammont totali li kien pprogrammat, impenjat u kkuntrattat qabel tmiem l-2017 - f'temp ta' 21 xahar biss. Bit-Turkija, li tospita madwar 3.5 miljun refuġjat Sirjan, il-Kummissjoni hija impenjata li tkompli dan l-appoġġ, peress li l-ħtieġa għall-għajnuna għadha sinifikanti. Skont id-Dikjarazzjoni UE-Turkija, l-Istati Membri qablu li jiġi mmobilizzat ammont addizzjonali ta' EUR 3 biljun għall-Faċilità tal-UE għar-Refuġjati fit-Turkija ftit wara li r-riżorsi attwalment disponibbli kienu ġew ikkuntrattati. Id-Deċiżjoni tal-lum issegwi fuq dan u tfittex li tiżgura li x-xogħol siewi tal-Faċilità jista' jkompli. Rekord b'saħħtu dwar l-għoti ta' appoġġ vitali Il-flus mill-Faċilità jmorru għal proġetti biex jindirizzaw il-ħtiġijiet tar-refuġjati u l-komunitajiet ospitanti b'enfasi fuq l-għajnuna umanitarja, l-edukazzjoni, is-saħħa, l-infrastruttura muniċipali u l-appoġġ soċjoekonomiku. Ir-rapport ta' implimentazzjoni ppubblikat illum jikkonferma li l-Faċilità qed tagħti riżultati pożittivi, konkreti u effettivi għar-refuġjati fit-Turkija. Il-progress fl-għajnuna umanitarja EUR 1.38 biljun ġew allokati mill-fergħa umanitarja tal-Faċilità u l-45 proġett umanitarju kollha ġew ikkuntrattati lil 19-il sieħeb u koprew il-ħtiġijiet bażiċi, il-protezzjoni, l-edukazzjoni u s-saħħa. L-UE kompliet tindirizza l-ħtiġijiet tar-refuġjati partikolarment vulnerabbli permezz tas-Sistema ta' Protezzjoni Soċjali ta' Emerġenza li hija ta' benefiċċju għal 1.2 miljun refuġjat mill-aktar vulnerabbli. It-Trasferiment Kondizzjonali tal-Flus għall-Edukazzjoni tnieda fl-2017 u huwa l-ikbar programm ta' Edukazzjoni f'Emerġenzi li qatt kien iffinanzjat mill-UE, li jiffaċilita l-aċċess tal-popolazzjonijiet ta' refuġjati għas-sistemi ta' edukazzjoni formali. Minn Frar 2018, aktar minn 266,000 tifel u tifla attendew l-iskola u l-familji tagħhom irċevew appoġġ finanzjarju permezz tal-Programm ta' Trasferiment Kondizzjonali tal-Flus għall-Edukazzjoni. Riżultati solidi fl-edukazzjoni, fis-saħħa u fl-appoġġ soċjoekonomiku Taħt il-fergħa għall-iżvilupp fuq terminu twil tal-Faċilità ġew allokati EUR 1.611 biljun, is-27 proġett kollha ingħataw b'kuntratt u ġew żborżati EUR 747 miljun. Il-faċilità qed tkompli tappoġġa l-għajxien fuq terminu twil u l-prospetti soċjoekonomiċi u edukattivi tar-refuġjati fit-Turkija. Dan l-appoġġ jgħin lit-tfal jiksbu aċċess għall-edukazzjoni primarja u sekondarja u biex tittejjeb l-infrastruttura edukattiva, inklużi l-binjiet tal-iskejjel u l-materjal tat-tagħlim. Minn Ottubru 2017 'l hawn, għotja diretta ta' EUR 300 miljun - implimentata f'kooperazzjoni mal-Ministeru Tork tal-Edukazzjoni Nazzjonali - kienet qiegħda tippromwovi l-integrazzjoni ta' tfal Sirjani fis-sistema edukattiva Torka, u pprovdiet lil 312,000 tifel u tifla b'taħriġ fil-lingwa Torka minn kważi 5,500 għalliem tal-lingwa Torka. Bl-appoġġ tal-KfW u tal-Bank Dinji, il-bini u l-armar ta' 125 skola bi struttura solida u 50 skola prefabbrikata għandhom ikunu ta' benefiċċju għal 124,000 tifel u tifla refuġjati kull sena. Barra minn hekk, f'ħidma mal-Ministeru Tork għas-Saħħa, il-Faċilità tat EUR 300 miljun f'għajnuna biex tiżgura li r-refuġjati jistgħu jaċċessaw is-servizzi tal-kura tas-saħħa, inkluż il-vaċċinazzjoni ta' aktar minn 217 000 tifel u tifla refuġjati Sirjani. Minn Diċembru 2017, ir-refuġjati bbenefikaw minn aktar minn 760,000 konsultazzjoni dwar il-kura tas-saħħa primarja. Biex jitjiebu l-impjegabbiltà u l-integrazzjoni fis-suq tax-xogħol tar-refuġjati u ta' dawk vulnerabbli fil-komunitajiet ospitanti, il-proġetti l-ġodda se jipprovdu taħriġ vokazzjonali lil 15,100 ruħ, u 7,400 ruħ se jibbenefikaw minn sessjonijiet ta' tiftix ta' impjieg u minn sessjonijiet ta' konsulenza. Għal Aktar Informazzjoni Kooperazzjoni bejn l-UE u t-Turkija: Faċilità għar-Refuġjati għat-Turkija ta' EUR 3 biljun SKEDA INFORMATTIVA: Il-Faċilità tal-UE għar-Refuġjati fit-Turkija Is-Sitt Rapport dwar il-progress li sar fl-implimentazzjoni tad-Dikjarazzjoni UE-Turkija Implementing the EU-Turkey Statement – Questions and Answers (L-implimentazzjoni tal-Ftehim UE-Turkija – Mistoqsijiet u Tweġibiet) Second Annual Report for the Facility for Refugees in Turkey (It-Tieni Rapport Annwali dwar il-Faċilità għar-Refuġjati fit-Turkija) Facility for Refugees in Turkey – Commission Reports on Progress in Ninth Steering Committee (Faċilità għar-Refuġjati fit-Turkija — ir-Rapporti tal-Kummissjoni dwar il-Progress għad-Disa' Kumitat ta' Tmexxija)